
Jobb kamrai mechanikai adaptáció a szekunder trikuszpidális regurgitációhoz és ennek összefüggése a betegek klinikai kimenetelével

Kulcsszavak: szekunder trikuszpidális regurgitáció
Bevezetés: A szekunder trikuszpidális regurgitációs (STR) páciensek egy kimondottan diverz betegcsoport, akiknél a jobb kamra (RV) töltöttségi viszonyai és pumpafunkciója széles skálán változik. Az RV funkció hagyományos echokardiográfiás módszerekkel való meghatározása STR-ban különösen sok limitációval rendelkezik, azonban a 3D echochardiográfia és az RV kontrakciós mintázat elemzése klinikailag releváns adatokkal szolgálhat STR-ban is.
Célkitűzés: Az RV kontrakciós mintázatának változásait vizsgáltunk különböző súlyosságú és etiológiájú STR pácienseknél, illetve ezek összefüggéseit a klinikai kimenetellel.
Módszerek: 205 STR-ban szenvedő beteget (életkor: 77±12 év, 60% nő) vontunk be egy centrumos, prospektív, obszervációs vizsgálatunkba. 3D-echokardiografiával meghatároztuk a RV ejekciós frakciót (RVEF), illetve az RV longitudinális (LEF), radiális (REF) és anteroposterior (AEF) kontrakciós komponenseinek abszolút-, valamint relatív (LEF/RVEF, REF/RVEF, AEF/RVEF) hozzájárulását a globális RVEF-hez. A betegek utánkövetése medián 9 hónapig tartott. Elsődleges végpontként a szívelégtelenséggel összefüggő hospitalizációt, illetve az összmortalitást határoztuk meg, melyet 63 beteg ért el.
Eredmények: Az eltérő súlyosságú STR-ben szenvedő betegek nem különböztek az RVEF tekintetében (enyhe vs. közepes vs. súlyos, RVEF: 50±11 vs. 49±9 vs. 50±10%, p=0,085). A LEF/RVEF azonban szignifikánsan alacsonyabbnak bizonyult a súlyos STR-ben szenvedőknél (0,39±0,08 vs. 0,39±0,09 vs. 0,35±0,10, p=0,049). A kamrai eredetű STR esetében alacsonyabb volt a betegek globális RVEF (48±10% vs. 53±8%, p=0,001), a LEF (18±6% vs. 20±5%, p=0,043), a REF (23±9% vs. 28±8%, p=0,002) és a REF/RVEF (0,48±0,012 vs. 0,52±0,09; p=0,040) értéke, mint pitvari eredetű STR-nél. Multivariáns Cox-regressziós modellben a REF/RVEF szignifikáns és független prediktora volt a kimenetelnek a teljes kohorszban (HR, 0,980 [CI, 0,961-1,000] per 0,01 egység változás, p=0,047), míg a globális RVEF nem.
Következtetések: Az STR-ben szenvedő betegek jelentős funkcionális RV-remodellációt mutatnak. A betegeknél súlyos STR esetén szignifikáns csökkenés figyelhető meg az RV longitudinális kontrakciójában, míg a súlyosság mellett az STR etiológiája is befolyásolja az RV összehúzódási mintázatát. A radiális kontrakció relatív hozzájárulása a globális kontrakcióhoz független prediktora a kedvezőtlen kimenetelnek.



